**Suomen Lähijunat Oy** on suomalainen rautatieyhtiö. Se aikoo aloittaa lähijunaliikenteen Turun seudulla tai Rauma–Tampere-välillä loppuvuodesta 2025. Silloin yhtiöstä tulee VR:n ohella toinen niistä kahdesta toimijasta, jotka omistavat ja operoivat henkilöjunaliikennettä Suomessa.

Yhtiön perustajat olivat Onnibusin perustaja Pekka Möttö ja raideliikenneasiantuntija Antero Alku vuonna 2022. Pekka Möttö jäi pois yrityksestä syksyllä 2022 ja nykyään Antero Alku omistaa yhtiön kokonaan. Yhtiön varatoimitusjohtajaksi nimitettiin Jaakko Mustakallio syksyllä 2023.

Suomen Lähijunat on ostanut VR:ltä 11 kpl käytöstä poistettua Sm2-lähijunayksikköä. Kaupan yhteishinta oli puoli miljoonaa euroa. Yhtiön suunnitelmana on kunnostaa ja modernisoida ne noin 2 miljoonan euron hinnalla per yksikkö, ja aloittaa niillä lähijunaliikenne Varsinais-Suomessa Uudenkaupungin, Turun ja Salon välillä. Myöhempiä tavoitteita ovat Rauma, Vaasa, Naantali ja Loimaa.

Antero Alku uskoo Varsinais-Suomessa olevan kiinnostusta lähijuna­liikenteeseen. Kyselyn mukaan lähijunaliikenne olisi seudulla suositumpaa kuin Tunnin juna -hanke. Ongelma on kuitenkin junakaluston puute. Uusien lähijunien tilaaminen olisi kallista ja aikaavievää, ja käytettyä kalustoa ei ole saatavana, koska Suomi eroaa raideleveydeltään muista Euroopan maista. VR:n tiedettiin olevan poistamassa vanhaa lähijuna­kalustoaan käytöstä, mutta sen arveltiin päätyvän romuttamolle, sillä näin VR saisi ehkäistyä sen päätymisen kilpailijoiden käsiin. Joulukuussa 2021 VR:n toimitusjohtaja Lauri Sipponen kuitenkin ilmoitti, että yhtiö olisi valmis myymään vanhoja juniaan. Pekka Möttö ja Antero Alku esittivät VR:lle tarjouksen ja saivat myönteisen vastauksen.

Syyskuussa 2022 VR ilmoitti Sm2-junien myymisestä Suomen Lähijunat Oy:lle. Kauppa koskee 11:ä liikenteestä poistettua junayksikköä. Junien ostamisen aikataulua kuitenkin siirrettiin, ensin seuraavan vuoden kevääseen, sitten kesään ja sitten syksyyn. Suomen Lähijunat ei saanut kerättyä ostoon tarvittavaa rahoitusta ja yhtiön ostosopimus uhkasi umpeutua. Hanke riippui lakimuutoksesta, jolla mahdollistettaisiin ostoliikenne kunnille, kuntayhtymille ja alueille. Vasta lakimuutoksen jälkeen kunnat voisivat tilata lähijunaliikennöintiä Suomen Lähijunilta. Vasta tehtyään liikennöintisopimuksen kuntien kanssa voisi Suomen Lähijunat saada rahoitusta junien ostamiseen. Lopulta junien hankinta varmistui ja lähijunien omistus siirtyi Suomen Lähijunat Oy:lle 30.11.2023.

Hankitut junat tullaan modernisoimaan Hyvinkäällä VR:n entisen konepajan tiloissa. Suomen Lähijunat aikoo hyödyntää vanhoista junista ainoastaan neljä osaa: alumiinirungon, telit, pyöräkerrat ja päämuuntajan. Ne muodostavat 80 prosenttia junan arvosta. Kaikki muu puretaan ja rakennetaan uudelleen. VR:ltä hankituilla modernisoitavilla junilla on käyttöikää jäljellä noin 20 vuotta.

Hankitulla kalustolla liikennöinti voidaan yhtiön mukaan aloittaa noin kolmella alueella. 11:stä junasta viiden on ajateltu sijoittuvan Uusikaupunki-Salo -reitille. Rauma-Tampere -välille tarvitaan kaksi junaa. Loppujen neljän sijoituspaikasta neuvotellaan, ja mahdollisuuksia ovat esimerkiksi Tampere, Oulu tai Vaasa. Antero Alkun mukaan ostetut 11 junaa riittävät korkeintaan neljälle tai viidelle reitille.

Lähteet
-------

1. ↑  Suomen Lähijunat Oy *Yritystele.fi*. Viitattu 4.12.2023.
2. 1 2 3 4  Hjelt, Yrjö: Lähijunaliikenne alkaa ensimmäisenä Varsinais-Suomessa ja Satakunnassa seitsemällä junalla, uskoo Suomen Lähijunien toimitusjohtaja *Yle Uutiset*.  30.11.2023. Viitattu 2.12.2023.
3. 1 2  Korpela, Anniina: Junat | VR saa kilpailijan *Helsingin Sanomat*.  30.11.2023. Viitattu 2.12.2023.
4. 1 2  Hiltunen, Tarja: Uusi junaoperaattori aloittaa Varsinais-Suomessa 2024 – Suomen lähijunat kunnostaa liikenteeseen vanhoja VR:n sähkömoottorijunia *Yle Uutiset*.  6.6.2022. Viitattu 12.9.2022.
5. ↑  Suomen Lähijunat Oy - taloustiedot, Y-tunnus ja päättäjät - Finder.fi *www.finder.fi*. Viitattu 3.12.2023.
6. 1 2 3 4 5  Tsokkinen, Eelis: HS Turku | Suomeen on syntymässä uusi junayhtiö – Aikoo liikennöidä yli 40 vuotta vanhoilla vaunuilla *Helsingin Sanomat*.  2.8.2023. Viitattu 3.8.2023.
7. ↑  Suominen, Sinikka: Jaakko Mustakallio on valittu Suomen Lähijunat oy:n varatoimitusjohtajaksi *Aamulehti*.  18.10.2023. Viitattu 16.11.2023.
8. 1 2  Ihatsu, Katja: Suomen Lähijunat osti VR:ltä 11 lähijunaa: "Upea päivä suomalaisen joukkoliikenteen historiassa" *Turun Sanomat*.  30.11.2023. Viitattu 30.11.2023.
9. ↑  VR Group myy 11 junayksikköä Suomen lähijunat Oy:lle *Turun Sanomat*.  7.9.2022. Viitattu 12.9.2022.

Aiheesta muualla
----------------

* Verkkosivut